Hankelepingu tüüptingimused
Kehtivad alates “_____”________________________
Märkus: Antud tüüptingimused kuuluvad hankelepingu (vaata eelmine näidis) juurde. Näidise kohaselt on tegemist ostja poolt väljatöötatud tüüptingimustega, mis on konkreetse tarnijaga sõlmitava hankelepingu lisa.
Hankelepingus lepitakse kokku konkreetse hanke tingimused, hankelepingule lisatud tüüptingimustega reguleeritakse ostja ja tarnija vahelised suhted kauba üleandmisel, vaidluste lahendamisel jne.  
Hankelepingu näol on tegemist pikaajalise raamlepinguga, mille järgi ostja esitab tarnijale konkreetseid tellimusi.
Käesolevad ______________ (ostja ärinimi) (edaspidi Ostja)  hankelepingu tüüptingimused (edaspidi Tüüptingimused) kehtivad kõigi juriidiliste isikute suhtes (edaspidi Tarnija), kes müüvad Ostjale hankelepingus (edaspidi Hankeleping) kokkulepitud tingimustel kaupu (edaspidi Kaup või Kaubad). Ostjat ja Tarnijat nimetatakse edaspidi Tüüptingimustes või Hankelepingus eraldi Pool või ühiselt Pooled. 
Tarnija ja Ostja vahelistes Kaupade müügiga seotud suhetes lähtutakse seadustest, teistest õigusaktidest, Tüüptingimustest ning headest kauplemise tavadest. Tüüptingimused on Tarnija ja Ostja vahel sõlmitud Hankelepingu lahutamatu lisa.
1. Tarnija tarnib Ostjale hinnakirjas fikseeritud Kaupu Hankelepingus kokkulepitud tähtajal ja hindadega, kui Pooled ei lepi kirjalikult kokku teist tarnetähtaega. Tarnija hinnakiri on Hankelepingu lisa. 
2. Ostja ostab ja müüb Kaupu edasi oma nimel, tegutsedes sõltumatu kauplejana. Tarnija müüb Kauba vastavalt Ostja kirjalikule tellimusele. Ostja tellimuses peavad olema fikseeritud soovitud Kaupade nimetused, kogused, soovitav üleandmise koht ja aeg. 
2.1. Ostjale on Kauba saamise aluseks Tarnija poolt kinnitatud tellimus. Tarnija kohustub saatma Ostjale kirjalikult tellimuses näidatud aadressile tellimuse kinnituse Hankelepingus fikseeritud tähtaja jooksul arvates Ostja tellimuse saamisest. Tellimuse kinnituses Tarnija kinnitab tarnitavate Kaupade nimetused, kogused ja tarnetähtaja ning tellimuses märgitud tarne koha.
3. Tellimusi saavad esitada ainult Ostja poolt selleks volitatud isikud. Ostja volitatud isikute nimekiri on toodud Hankelepingus. Volitatud isikute nimekirja uuendamise eest vastutab Ostja.
4. Kaup toimetatakse vastavalt Hankelepingus fikseeritud tingimustele ja antakse Ostjale üle arve - saatelehe alusel. Poolte täiendaval kokkuleppel tarnitakse Kaup konkreetsesse punkti Eesti piires, kusjuures Kauba üleandja isik ja vastuvõtja isik on eelnevalt kirjalikult kooskõlastatud. Tarnija poolt määratud Kauba üleandja on kohustatud kontrollima Kaupa vastuvõtva isiku nime isikut tõendava dokumendi (pass/juhiluba)  alusel ja veenduma, et tarnitud Kauba vastuvõtja on eelnevalt kokkulepitud isik. Tarnija poolt määratud Kauba üleandja on samuti kohustatud võtma saatedokumendile Kauba vastuvõtja allkirja ning märkima saatedokumendile vastuvõtja isikut tõendava dokumendi numbri.
4.1. Tarnija või transportija poolt Kauba tarnimisel Ostja kauplustesse või lattu eeldatakse, et Ostja kaupluse või lao töötaja, kes võtab vastu Kauba ja allkirjastab saatedokumendid, omab selleks vastavaid volitusi.
5. Kaup peab vastama valmistajatehase poolt kinnitatud tingimustele, standarditele ja kvaliteedinõuetele. Kaup peab olema pakendatud ja/või ladustatud kaubaalustele eraldatuna vastavalt tellimuse esitanud kaupluste lõikes ning kilega fikseeritud. 
Kaup peab olema varustatud kõigi Eesti Vabariigi kehtivates õigusaktides sätestatud dokumentide, sertifikaatide ja garantiitingimustega. Sertifikaadid, garantiitingimused jmt esitab Tarnija Hankelepingu allakirjutamisel koos koopiatega. Koopiad lisatakse Hankelepingule lisadena.
5.1. Tarnija või transportija poolt üle antud Kauba koguselist ja kvaliteedilist vastavust kontrollib Ostja	
Kauba vastuvõtmisel. Kauba vastuvõtmisel ilmnenud lahknevused saatedokumentide ja kooskõlastatud tellimuse vahel Kauba nomenklatuuri, koguse ja/või kvaliteedi osas fikseeritakse Kauba üleandmise-vastuvõtmise käigus Tarnija või transportija ja Ostja esindajate poolt koostatavas aktis, mis lisatakse allkirjastatud saatedokumentidele. Saatedokumentidesse tehakse märge akti koostamise kohta.
5.2. Pakendisisese Kauba koguse ja/või kvaliteedi kontrollimine toimub Kaubale antud garantiiaja jooksul Ostja poolt teostatava müügiprotsessi või Ostja kliendi poolt teostatava edasimüügi käigus või objektil. Kui pakendisisese Kauba koguse või kvaliteedi osas ilmneb puudujääk või ebakvaliteetsus, kohustub Ostja Kauba müügi peatama ja informeerima Tarnijat nii suuliselt kui ka täiendavalt kirjalikult 48 (neljakümne kaheksa) tunni jooksul ning kutsuma kohale Tarnija esindaja. 
Tarnija on kohustatud 48 (neljakümne kaheksa) tunni jooksul peale Ostja teate saamist teatama oma otsuse esindaja saabumisest suuliselt ja kinnitama seda kirjalikult või andma nõusoleku Kauba lahtipakkimiseks ja akti vormistamiseks suuliselt ja kinnitama seda kirjalikult.
Akt tuleb Tarnijale esitada hiljemalt 10 (kümne) kalendripäeva jooksul alates pakendisisese ebakvaliteetsuse või koguselise puudujäägi avastamisest.
Kui Pooled ei saavuta kokkulepet ebakvaliteetse pakendisisese Kauba osas, kaasatakse  Kauba kontrollimisele ja akti koostamisele Poolte poolt aktsepteeritud ekspert või erapooletud esindajad hiljemalt 5 (viie) kalendripäeva jooksul alates ebakvaliteetsuse või puudujäägi avastamise teate edastamisest Ostja poolt. 
5.3. Ostjal on õigus keelduda Hankelepingule või eraldi kokkulepitud või kvaliteedinõuetele ja kasutamistingimustele mittevastava Kauba vastuvõtmisest. Kauba kvaliteeditingimused on määratletud Kauba vastavustunnistuses või sertifikaadis, mis on lisatud Tarnija poolt Hankelepingule.
5.4. Ostjal on õigus loobuda tellimusest või keelduda tarnitud Kauba vastuvõtmisest, kui Tarnija süül ei ole tellimus täidetud 10 (kümne) kalendripäeva jooksul, arvates Tarnija poolt tellimuse kinnituses fikseeritud Kauba üleandmise päevast.
6. Ostja on kohustatud:
6.1. tasuma Kauba eest Hankelepingus fikseeritud tähtaegadel. Kauba eest tasumisega viivitamisel maksab Ostja viivist 0,1 (null koma üks) % maksmata summalt kalendripäevas Tarnija vastavasisulise nõude alusel.
6.2. müüma Kaupa kokkulepitud kaubamärgi all.
6.3. teatama Tarnijale kõigist Kauba kohta tulnud reklamatsioonidest.
6.4. teavitama Tarnijat kirjalikult Hankelepingu kehtivuse ajal tehtavatest muudatustest, reklaamikampaaniatest, puhkuste perioodidest ja Ostja sisemistest ümberkorraldustest, mis võivad mõjutada Tarnija ja Ostja vahelises Hankelepingus kokkulepitud protseduuride täitmist.
7. Tarnija on kohustatud:
7.1. maksma leppetrahvi tarnimisega viivitamisel üle tellimuse kinnituses fikseeritud tarne tähtaja, samuti tarnelt või selle osalt, mis on tarnitud mittevastavuses tellimuse kinnitusega vastavalt Hankelepingus fikseeritud protsendile. 
7.2. hüvitama kõik dokumentaalselt tõestatud Ostja kulud, mis on tekkinud kolmandate isikute ees seoses Tarnija tarne hilinemisega või ebakvaliteetse Kauba tarnimisega vastavalt Ostja esitatud reklamatsioonile, kui Ostja on Tarnijat eelnevalt tellimuse esitamisel informeerinud oma täiendavatest kokkulepetest ja kohustustest, mis tal on kolmandate isikute ees.
7.3 kinni pidama Hankelepingu allakirjutamisel kokkulepitud hindadest ja hilisematest kirjalikult kooskõlastatud muudetud hindadest.
7.3.1 informeerima Ostjat kõikidest hinnakirja muudatustest ja kooskõlastama Ostjaga uued hinnad 2 (kaks) kuud enne nende kehtima hakkamist. Kõikide hinnakirja muudatuste kohta sõlmivad Pooled kirjaliku kokkuleppe, mis on mõlema Poole volitatud esindaja poolt allkirjastatud.
7.4. hüvitama Ostjale 10 (kümne) kalendripäeva jooksul alates vastava Kauba puuduse aktis fikseerimise päevast Kauba maksumuse rahas või asendama puudusega või puuduoleva Kauba uue Kaubaga oma kulul.
7.5. varustama Ostja reklaammaterjalidega (kataloogid, reklaamlehed, voldikud, plakatid, kleebised) ja kaubanäidistega (stendidega) tasuta või kokkuleppehinnaga ning uuendama reklaammaterjale ja stende vastavuses pakutava Kauba muutumisega maksimaalselt 30 (kolmekümne) kalendripäeva jooksul alates muutuse toimumisest.
7.5.1. varustama Kauba edasimüügiks vajalike eestikeelsete juhendmaterjalidega.
7.6. maksma reklaamituge ostumahult. Reklaamitugi makstakse välja rahas Pooltevahelise kokkuleppe alusel, kuid mitte harvemini, kui kaks korda aastas. Reklaamitoena makstav summa ei sisalda Ostja poolt tehtud kulutusi juhendmaterjalide paljundamisele, koolitusele ning vajalike sertifikaatide taotlemisele. Nimetatud kulutused hüvitab Tarnija vastavalt Ostja faktiliselt tehtud kulutustele Ostja arve alusel.
7.7. teavitama kirjalikult Ostjat Hankelepingu kehtivuse ajal  tehtavatest muudatustest, reklaamikampaaniatest, puhkuste perioodidest ja Tarnija sisemistest ümberkorraldustest, mis võivad mõjutada Tarnija ja Ostja vahelises Hankelepingus kokkulepitud protseduuride täitmist.
8. Tarnija ja Ostja ei avalda ega edasta kolmandatele isikutele know-how`d, kokkulepitud hindu ega ärisaladusi, mis on neile teatavaks saanud tänu koostööle.
9. Kõik muudatused ja täiendused Hankelepingule vormistatakse kirjalikult ja allkirjastatakse Poolte vastavaid volitusi omavate isikute poolt.
10. Tüüptingimustes ja Hankelepingus ettenähtud juhtudel loetakse teade edastatuks kirjalikus vormis, kui teade on edastatud teisele Poolele posti, e-posti või faksi teel.
11. Hankelepingust tulenevad vaidlused lahendatakse läbirääkimiste teel. Kokkuleppe mittesaavutamisel on huvitatud Poolel õigus pöörduda vaidluse lahendamiseks kohtusse või arbitraazhikohtusse.
12. Hankeleping jõustub allakirjutamise momendist ja kehtib Hankelepingus märgitud tähtajani või kui tähtaega pole märgitud, siis tähtajatult kuni Hankelepingu ülesütlemiseni või lõppemiseni muul alusel. Hankeleping tühistab kõik Poolte vahel varem sõlmitud Kaupade tarnimist puudutavad kokkulepped.
Igal aastal ajavahemikul novembrist kuni veebruarini kohustuvad Pooled täpsustama Hankelepingu tingimusi, mis vormistatakse Hankelepingu lisana või sõlmima uue hankelepingu täpsustatud tingimustel.
12.1. Kui Hankelepingus on kokku lepitud Hankelepingu automaatne pikenemine tähtaja saabumisel, loetakse Hankeleping pikenenuks, kui üks Pool ei teata teisele Poolele kirjalikult 10 (kümme) kalendripäeva enne tähtaja saabumist, et ta ei soovi Hankelepingu pikenemist. 
12.2. Pooltel on õigus Hankeleping olenemata põhjusest igal ajal üles öelda. Lepingupool ütleb Hankelepingu üles ülesütlemisavalduse tegemisega teisele Poolele 2 (kahe) kuulise kirjaliku etteteatamisega.  
12.3. Kui üks Pool rikub oluliselt Hankelepingut, on teisel Poolel õigus Leping erakorraliselt üles öelda 10 (kümne) kalendripäevase kirjaliku etteteatamisega. 
12.4. Hankelepingu ülesütlemine ei mõjuta Hankelepingust tulenevaid kohustusi ja garantiinõudeid, mis on tekkinud kuni Hankelepingu ülesütlemise jõustumiseni.
12.5. Kumbki Pool ei ole vastutav kohustuse mittetäitmise või mittenõuetekohase täitmise eest 3 (kolme) kuu jooksul, kui Hankelepingu  mittetäitmine või mittenõuetekohane täitmine on tingitud vääramatust jõust. Vääramatu jõud on asjaolu, mida Pool ei saanud mõjutada ja mõistlikkuse põhimõttest lähtudes ei saanud temalt oodata, et ta Hankelepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks. 
Pool, kes viitab vääramatu jõu asjaolule, on kohustatud sellest teisele Poolele kirjalikult teatama vähemalt 5(viie) kalendripäeva jooksul nimetatud asjaolu alguse päevast arvates. 
13. Hankelepingu lisadeks on hinnakirjad, tellimused, tellimuse kinnitused, aktid, protokollid, täiendavad kokkulepped ja arve-saatelehed, samuti Poolte poolt sõlmitud Hankelepingu muudatused.  
Ostja ja Tarnija esindajad esitavad Hankelepingu sõlmimisel dokumendid, kui teine Pool seda taotleb, mis tõendavad Ostja või Tarnija eksisteerimist ja nende esindajate allkirjaõigust (registrikaart, volikiri). Ostja ja Tarnija esindajate poolt esitatud registrikaardi koopiad ja volikirjad on Hankelepingu lisad.